Selle kuu daatumitega palvekirju keisrile on säilinud Liivi-maa kuberneri kantselei arhiivitoimikus arvult kümme, millele lisaks tuleb veel üks ärakiri palvekirjast J. Köler'i kirjakogus. Nende 11 palvekirja hulgas on 3 isiklikku, milles asjaosalised taluperemehed kaebavad, et nad on oma kohtadest nende müügi tõttu võõrastele välja aetud. Nüüd nõuavad nad vähemalt kahju­tasu oma ehitatud hoonete ja maa melioratsiooni eest. Ühes neist  palvekirjadest, nimelt nelja Olustvere peremehe omas, seatakse see soov ühendusse eesti talupoegade suurpalvekirjaga 9. novemb­rist 1864, mille esitamisest osa võttis ka selle kogukonna esindaja.